บริษัท กระเบื้องหลังคาตราเพชร จำกัด (มหาชน) (“บริษัท”)
เริ่มดำเนินกิจการผลิตกระเบื้องหลังคาในปี 2528 โดยมีชื่อเดิมว่า บริษัท
นครหลวงกระเบื้องและท่อ จำกัด และมีฐานะเดิมเป็นบริษัทย่อยของบริษัท ปูนซีเมนต์นครหลวง
จำกัด (มหาชน) ต่อมาเมื่อวันที่ 26 ธันวาคม 2545 บริษัท ปูนซีเมนต์นครหลวง จำกัด (มหาชน)
ได้ขายหุ้นทั้งหมดของบริษัทให้แก่บริษัท มายเรียด วัสดุ จำกัด และผู้ถือหุ้นรายย่อยอีก 6 ราย
ปัจจุบัน บริษัท มายเรียด วัสดุ จำกัด ถือหุ้นในบริษัทฯ ในสัดส่วนร้อยละ 73.33
โดยมีกลุ่มนายชัยยุทธ ศรีวิกรม์ กลุ่มนายประกิต ประทีปะเสน และกลุ่มคุณหญิงศศิมา ศรีวิกรม์
เป็นผู้ถือหุ้นโดยทางตรงและทางอ้อมใน บริษัท มายเรียด วัสดุ จำกัด ในสัดส่วนร้อยละ 42.07,
25.11 และ 25.00 ตามลำดับ

บริษัทฯ เป็นผู้ผลิตและจำหน่ายกระเบื้องหลังคา ไม้ฝา รวมถึงอุปกรณ์ประกอบหลังคา
ภายใต้เครื่องหมายการค้าตราเพชร ตราหลังคา ตราอดามัส (Adamas) และตราเจียระไน
โดยมีโรงงานที่ใช้ในการผลิตหนึ่งแห่งในจังหวัดสระบุรีบนพื้นที่กว่า 147 ไร่ โดยผลิตภัณฑ์ของบริษัทฯ
สามารถแบ่งออกเป็น 5 ประเภทหลัก คือ

-   กลุ่มกระเบื้องหลังคาไฟเบอร์ซีเมนต์ (Fiber Cement Tile) ได้แก่ กระเบื้องลอนคู่
    (Roman Tile) กระเบื้องลอนเล็ก (Small Corrugated Tile) กระเบื้องแผ่นเรียบ
    (Flat Sheet) และครอบกระเบื้อง (Fiber Cement Ridge)

-   กลุ่มกระเบื้องคอนกรีต (Concrete Tile) ได้แก่ กระเบื้องคอนกรีตรูปลอนโค้ง (Gran
    Onda) กระเบื้องคอนกรีตแบบเรียบ (Adamas) และครอบกระเบื้อง (Concrete Ridge)

-   กลุ่มกระเบื้องหลังคาเจียระไน (Jearanai Tile) ได้แก่ กระเบื้องหลังคา (Shingle
    Roof) แผ่นผนัง (Jearanai Board) ไม้บัว (Jearanai Mold) ไม้ระแนง (Jearanai
    Lath) และไม้เชิงชาย (Jearanai Eaves)

-   กลุ่มผลิตภัณฑ์ไม้ฝา (Siding) ได้แก่ ไม้ฝา (Siding Board) ไม้ระแนง (Lath)
    และไม้เชิงชาย (Eaves)

-   อุปกรณ์เสริมอื่นๆ (Accessories) ได้แก่ สีทาปูนทราย (Paint) แผ่นปิดชายกันนก (Bird
    Guard) และแผ่นสะท้อนความร้อน (Foil) เป็นต้น

ผลการดำเนินงานในรอบปี 2550 ที่ผ่านมาอยู่ในเกณฑ์ที่ดีมากและยังมีการเติบโตอย่างต่อเนื่อง
ถึงแม้สถานการณ์เศรษฐกิจในประเทศยังได้รับผลกระทบจากปัจจัยลบด้านราคาน้ำมันที่ปรับสูงเพิ่มขึ้นเป็นประวัติการณ์
รวมทั้งปัจจัยภายนอกประเทศโดยเฉพาะปัญหา Sub Prime
ในสหรัฐอเมริกาและการแข็งค่าของเงินบาทต่อเงินดอลลาร์สหรัฐฯ
ซึ่งเป็นสาเหตุหนึ่งที่ทำให้สถาบันการเงินในประเทศมีความเข้มงวดกับการให้สินเชื่อในภาคที่อยู่อาศัยเพิ่มขึ้น
ส่งผลให้ภาคอสังหาริมทรัพย์ยังมีการชะลอตัว
โดยเฉพาะอุปสงค์ตลาดโครงการบ้านจัดสรรยังมีการชะลอตัวต่อเนื่องจากปีก่อน
จึงมีผลกระทบโดยตรงกับธุรกิจกลุ่มผู้ผลิตกระเบื้องหลังคาและอุปกรณ์ก่อสร้างต่างๆ
โดยเฉพาะสินค้ากระเบื้องคอนกรีตที่ส่วนใหญ่ยังพึ่งพิงกับโครงการบ้านจัดสรร
แต่อย่างไรก็ตามไม่มีผลกระทบกับรายได้ของบริษัทฯ อย่างรุนแรง
เนื่องจากสินค้ากระเบื้องคอนกรีตคิดเป็นรายได้ประมาณร้อยละ 12.08
ของรายได้จากการขายสินค้าทั้งหมด

ในปี 2550 บริษัทฯ มีรายได้จากการขายสินค้าที่เพิ่มขึ้นร้อยละ 8.29
สาเหตุหลักมาจากตลาดในประเทศยังมีความต้องการสินค้ากระเบื้องหลังคาไฟเบอร์ซีเมนต์และไม้ฝาเพิ่มขึ้นร้อยละ
13.82 จากปี 2549
ยิ่งไปกว่านั้นการขยายตลาดส่งออกไปในต่างประเทศก็มีอัตราเพิ่มขึ้นมากกว่าร้อยละ 37.65 จากปี
2549 ส่งผลทำให้ในปี 2550 บริษัทฯ มีกำไรสุทธิ 393.38 ล้านบาทเพิ่มขึ้น 79.34
ล้านบาทคิดเป็นอัตราการเพิ่มขึ้นร้อยละ 25.26 จากกำไรสุทธิในปี 2549

ด้วยผลการดำเนินงานที่เติบโตอย่างต่อเนื่องประกอบกับการกำกับดูแลกิจการที่ดี
รวมทั้งการบริหารจัดการในเรื่องหนี้ที่มีประสิทธิภาพ ทำให้บริษัทฯ มีกระแสเงินสดที่แข็งแกร่ง
สามารถชำระคืนเงินกู้และจ่ายเงินปันผลให้กับผู้ถือหุ้นได้ ณ วันสิ้นปี 2550 บริษัทฯ
มีอัตราส่วนสภาพคล่องเท่ากับ 2.47 และมีอัตราส่วนหนี้สินต่อส่วนของผู้ถือหุ้นเท่ากับ 0.25 เท่านั้น

รวมทั้งการดำเนินงานในปี 2550 กรรมการและผู้บริหาร ได้ปฏิบัติหน้าที่ด้วยความรับผิดชอบ
ระมัดระวังและซื่อสัตย์สุจริต คำนึงถึงผลประโยชน์สูงสุดของบริษัทฯ
เพื่อสร้างความเจริญเติบโตที่มั่นคงและยั่งยืนอย่างต่อเนื่อง รวมทั้งยึดหลักการกำกับดูแลกิจการที่ดี
ให้ความสำคัญกับการบริหารความเสี่ยงที่เหมาะสมอย่างมีประสิทธิภาพ
และคำนึงถึงความรับผิดชอบต่อผู้ถือหุ้นและผู้มีส่วนได้เสียอย่างเท่าเทียมและเป็นธรรม